**ЗАКОН**

**О ИЗМЈЕНАМА И ДОПУНАМА ЗАКОНА**

**О РАДИО-ТЕЛЕВИЗИЈИ РЕПУБЛИКЕ СРПСКЕ**

Члан 1.

У Закону о Радио-телевизији Републике Српске („Службени гласник Републике Српске“, бр. 49/06, 73/08, 42/10 и 89/13) у члану 13. у ставу 9. послије ријечи: „о ревизији финансијског пословања“ додаје се запета и ријечи: „и извјештај о раду Програмског савјета РТРС-а“.

Члан 2.

Члан 20. мијења се и гласи:

„Дјелатност РТРС-а остварује се производњом и емитовањем програма на властитим фреквенцијама, на једној или више радијских и једној или више телевизијских мрежа, у складу са важећим прописима.”

Члан 3.

У члану 46. у ставу 6. послије ријечи: „не учествује у раду Управног одбора“ додаје се запета и ријечи: „односно уколико се утврди да не извршавају права и обавезе утврђене овим законом“.

Члан 4.

У члану 48. у ставу 1. послије тачке о) додаје се нова тачка п) која гласи:

„п) у случају непоштовања програмских начела и заступљености програма, као и кршења програмских ограничења, о томе без одгађања обавјештава Народну скупштину Републике Српске и“.

Досадашња тачка п) постаје тачка р).

Члан 5.

У члану 50. послије става 5. додаје се нови став 6. који гласи:

„(6) Програмски савјет прати спровођење програмских начела и обавеза утврђених овим законом, а у случају њиховог непоштивања у писаној форми обавјештава Управни одбор и Пословодни одбор РТРС.“

Досадашњи став 6. постаје став 7.

Члан 6.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-625/16 По овлаштењу

Датум: 19. мај 2016. године Предсједника Народне скупштине

***Жељка Стојичић***